Matovič, Igor, predseda vlády SR (2020-04-01):
Tá choroba je z tohto pohľadu voči všetkým nám spravodlivá či nespravodlivá. Nepozerá na farbu politického trička a bol by som veľmi rád, aby ste sa vy, poslanci v opozícii, najmä poslanci SMER-u, správali zodpovedne. A z tohto miesta musím povedať, že je veľká hanba politickej strany SMER – sociálna demokracia, ktorá dvanásť rokov tu vykrádala špajzu, kde dnes nie sú peniaze na to, aby sme mohli ľuďom pomôcť a musíme si požičiavať v Európskej centrálnej banke, aby sme boli schopní udržať ekonomiku a zamestnanosť. Že dnes sa omnoho viac zodpovednejšie voči tejto krajine správajú poslanci a politická strana Kotlebovcov, jako SMER – sociálna demokracia. Je to veľká hanba a bol by som veľmi rád, aby ste zmenili štýl vašej politiky. Očakávame od vás pomoc, očakávame od vás korektné informácie, očakávame menej nenávisti a naozaj ste potom kedykoľvek vítaní aj na Úrade vlády. Verím, že dokážete aj pri prerokovávaní týchto zákonov sa správať korektne. Korektne nielen voči sebe, ale v prvom rade korektne voči voličom bez ohľadu na to, koho volili. Aj voči nevoličom, voči každému jednému občanovi Slovenskej republiky. Sme vo veľmi ťažkej situácii. Nebudem to opakovať, že ste nám vykradli naše spoločné peniaze. Dobre, berme čo bolo, bolo z tohoto pohľadu. Ale pozerajme sa spoločne v tomto boji pred seba a snažme sa chrániť ľudské životy. Budem veľmi rád, ak rokovanie o týchto zákonoch, ktoré ako vláda predkladáme, bude konštruktívne a s jediným cieľom – chrániť ľudí, chrániť životy a pomôcť tým, ktorým pomôcť môžme my ako zákonodarci alebo ako vy zákonodarci. Vašou úlohou ako parlamentu je kontrolovať vládu. Kontrolujte nás. Hovorte, kde robíme chyby, ale buďme voči sebe korektní. Zároveň dovoľte nakoniec iba, aby som vám oznámil a z tohto miesta vás aj poprosil alebo požiadal. Na Úrade vlády sme zriadili fond vzájomnej pomoci. Tí ľudia to od nás chcú vidieť, že im dokážeme podať pomocnú ruku práve v situáciách, kde zákon na nich nemyslí. Zákony, ktoré vy prijímate, alebo ktoré aj ja keď som tu bol, sme spoločne prijímali, sú zákony, ktoré sú ku všetkým rovnaké. Všetci sme si a mali by sme si byť pred ním rovní. Ale sú životné situácie, kedy zákon na tých ľudí jednoducho nemyslí. Preto sme zriadili tento fond vzájomnej pomoci, aby sme umožnili aj vám ako zákonodarcom, ale aj členom vlády sa vzdať časti platu podľa vašej ľubovôle, podľa vášho svedomia, vášho prístupu a keď sa rozhodnete nevzdať, nevzdáte sa, je to vaše slobodné rozhodnutie a následne, ak by ste pristúpili aj vy napríklad, tá dohoda v koalícii je. Ale pozývame aj vás z opozície, ak by poslanecký klub Kotlebovcov alebo SMER-u ste sa spoločne rozhodli, že pristúpite do toho, veľmi radi budeme, aby ste mali svojho zástupcu v správnej rade, budú tam aj zástupcovia teda tým pádom všetkých poslaneckých klubov, ktoré sa rozhodnú prispievať do toho fondu, budú tam aj zástupcovia len z verejnosti, ale teda uznávané osobnosti, aby to rozhodovanie bolo čo najmenej spochybniteľné a chceme, aby sa ľudia mohli obrátiť na tento fond so žiadosťou o príspevok v ich mimoriadnej životnej situácii, na ktorú zákon, bohužiaľ, nemyslí. Lebo aj dnes, keď tu prijmete zákony, možno aj ďalšie, ktoré zajtra, pozajtra, ďalšie týždne, vždy budú diery v zákonoch, že životná situácia človeka tým nemusí byť pokrytá. Dostane sa do zúfalstva, tým pádom tento fond je určený na to, aby sme aspoň symbolicky pár tisíc eurami takejto rodine alebo jednotlivcovi pomohli. Čiže dovolím si vás z tohto miesta požiadať, je to na vašom zvážení. Poslanci vládnej strany SMER, alebo bývalej vládnej strany, prepáčte, aj opozičnej strany Kotlebovci, aby ste sa pridali a aby ste spoločne aj vy sa do tohoto fondu skladali nejakou časťou svojho platu a aby ste boli aj súčasní potom rozhodovania, komu z tohto fondu prispejeme. Očakávam, že do tohto fondu budú prispievať aj bohatší jednotlivci alebo súkromné firmy zo Slovenska, ktoré si to dovoliť môžu. Je to veľmi dôležité, aby sme takýmto systémom alebo takýmto gestom ľuďom ukázali našu spolupatričnosť s nimi, aby sme ukázali, že nám na nich záleží, aj keď dokopy to nebudú veľké peniaze a určite to bude zlomok voči štátnemu rozpočtu a možnostiam štátu, ale tí ľudia od nás chcú vidieť, že sa dokážeme podeliť. Od nás chcú vidieť, že aj keď budeme prijímať možno niekedy aj nepopulárne opatrenia, že v prvom rade vieme sa pozrieť do zrkadla a vieme sa podieľať na nejakej pomoci konkrétnej aj my sami. Takže budem veľmi rád možno aj tým, že by ste sa do tohto fondu pridali a rozhodli do neho prispievať a odložíme to politikárčenie bokom, že ukážeme, že naozaj v tejto kríze sme všetci na jednej lodi. Ďakujem veľmi pekne, že som mohol vystúpiť, možno niekedy aj nabudúce. Pozdravujem našich poslancov. (Potlesk.)